钦定古今图书集成/明伦汇编/官常典/第122卷 > 《故资善大夫袭封衍圣公孔希学神道碑》
## 钦定古今图书集成/明伦汇编/官常典/第122卷 > 《故资善大夫袭封衍圣公孔希学神道碑》

宋讷

洪武十四年秋九月二十日，宣圣五十六代孙资善
大夫袭封衍圣公，以疾终于正寝。越三年，为洪武甲
子春正月，其子讷以服阕入觐，礼官引见华盖殿，上
问以宗族蕃衍、子姓贤否，讷奏对动合礼度，即命馆
于太学。翌日，召嗣袭封衍圣公，御制诰词以赐。既受
封之五日，出前左司员外郎王翌志其先公《墓志铭》
示余曰：“不肖孤负荷先德，忝嗣厥世，圣天子不以讷
无所肖似，俾袭显封，位列公爵。惟是先考之卒，虽纪
其岁月，纳诸圹中，墓道碑石，尚未有刻。先生职司文
衡，舍先生其谁托哉？敢固以请。既还之四月，复以书
来速遂即其世系、封爵、卒葬月日以著之。”按公讳希
学，字士行，宣圣五十六代孙。妣张氏，封鲁郡太夫人。
公赋性明敏好学，尤嗜《汉隶》，甫冠即有成人志。二十
一岁，侍御公始起同知太常礼仪院事，以公袭封。公
克自树立，于经籍子史靡不研究，问学优赡，文词典
雅，每宾客燕集，谈笑挥洒，辄以成章，皆出人意表，观
者奇之。四方好事者多求公书隶，得之则什袭珍藏。
元季兵起青、齐，忧没阙里，公誓不汗于乱，即间道走
燕城，得赐见，拜秘书卿，仍袭封爵。岁戊申秋，皇明初
革元命，海宇以次平治。朝谒行在，上清问下民，公即
以历代治乱条对，从容有序，甚嘉纳之。自后岁入觐
于京师，赐予稠叠，恩礼益隆。每正旦，上受万国朝贺，
特命公班亚上相。始至，中使慰劳，馆馈下及童隶，无
不霑给。盖其诚意所动宸衷特加异数也。祖庭自兵
后日就圮坏，所废浩穰。公从容措置，期以岁月，卒就
成功。复祭田之侵于豪民者五十顷，礼器礼服、乐舞
仪文，以次备举，灿然一新，卒复旧规。年四十有七卒。
士大夫闻者，莫不悼其不寿也。讣闻，朝廷遣使礼祭。
是年十有一月初六日，葬于孔林之西。公凡再娶，先
配董氏，《中州功臣世家》，赠鲁郡夫人。继室孙氏，前进
士辽阳行省平章彦明女，卒皆祔葬。子男二人：长曰
讷，董氏出也；次曰谞，孙氏出也。女二人：长适溆南卫
镇抚子杨思；次在室孙男一人，曰称，尚幼。公昆弟八
人，在公为长；次希说、希范、希进、希麟、希凤、希顺、希尹、
希赟，皆有文学。家庭雍睦，“为东鲁家法。”余记“弱冠游
太学，师事助教陈仲众先生，而公之父侍御公实同
斋舍者有年，情好日洽。后几二十年，当元季兵起，公间道归朝。时侍御公主太常，公侍左右，神采迥异，信
其为名门子也。余今获领太学，而公之子讷已袭封
号，则知公者莫余若也。”请铭，奚敢辞？铭曰：圣泽汪洋，
厚德流芳。“公承其庆，奕世称昌。才郁乎中，鉴其琳琅。
脱略芳葩，惟德是将。皇明启运，奄有万方。崇文右教，
盛际虞唐。遹修衰典，先我素王。公袭其封，世奉烝尝。
惟圣子孙，表表昂昂。岁时来朝，礼锡孔彰。报效未伸，
早夜匪康。祖庭百仪，遄复其常。鲁山苍苍，泗水汤汤。
郁然孔林，为公之藏。有子才良，早服宠章。制诰”维新。
云汉辉煌，存没有光。树碑道傍，千载不忘。